Ни наредне године (1643) операције нису биле одлучније. Снаге обеју страна опседају, најчешће, утврђене градове, што доводи до мањих судара без значајнијих резултата. Посаде освојених градова често су ослобађане, што је продужавало рат. Снаге Парламента претрпеле су пораз код Раундвеј Дауна () 13. јула 1643, али је поновни поход ројалиста на Лондон одбијен код Њуберија, 20. септембра. Ипак, узевши ратиште у целини, година се завршила у корист краља. Због тога је енглески Парламент средином септембра 1643. склопио савез са шкотским Парламентом за заједничку борбу против "папистичке и бискупске фракције" (ројалиста).